Hainanese chicken rice

Hainanese Chicken Rice iso takaanon di kohompit elemen manuk di tinanok om takano di narampa. Surungon takaanon diti miampai sos cili om sangop sabaagi popolumis podsurung dii. Nointodon o Hainanese chicken rice mantad imigran Sina id Hainan (Selatan China) om pinoaplikasi mantad takaanon tulun Hainan i ointutunan sabaagi Wenchang Chicken.
Takaanon diti ointutunan sabaagi takaanon kabansaan id pogun Singapura tu’ sompipi kadai makan id Singapura popoboli do Hainanese Chicken Rice. Milo nogi orubaan iti takaanon id pogun suai miagal ko’ Malaysia om Thailand.

Sajara

Takaanon Hainanese Chicken Rice nopo diti iso koubasanan i noaplikasi mantad imigran Sina id watas Hainan ponong selatan China. Ointutunan takaanon diti sabaagi Wenchang Chicken om apangkal kopio ontok timpu Dinasti Qin. Gunoon o kawo manuk di spesifik soira mogonsok takaanon diti . Suai ko iri, pogoogonsok nopo takano dau, tonokon miampai topod sup manuk i noonsok.  Tadon kopiipio do resipi dii topot-topot maya tulun ponong Nanyang.  Id toun do 1940-an, sokiro haro o abaabayaan di toponsol posurungon diolo o Hainanese Chicken Rice.

Oinsanan pogun i haro pionitan do imigran Sina id salom sajara, pinoaplikasi o takaanon diti id komuniti diolo. Id pogun San Fransisco, Singapura om Malaysia ointutunan iti takaanon sabaagi Hainanese Chicken Rice. Montok nopo id pogun Vietnam ointutunan sabaagi Hai Nam Chicken om Thailand nopo sabaagi Chicken Fat Rice.

Variasi 

Malaysia
Id Malaysia Hainanese Chicken Rice ointutunan nogi sabaagi Nasi Ayam id Boros Malayu. Takaanon diti ointutunan kopiipio salom komuniti pogun. Koubasanan nopo roromu variasi takaanon diti kohompit do manuk linugu om manuk ginuring. Posurungon o nasi ayam miampai sos om sup. 

Singapore

Kapamansayan do takaanon dii id pogun diti momoguno do kaida pogogonsok do tulun Hainan i tinungkusan. I nopo nga kohompit nogi do maan tonoko' i  manuk gisom kogolok. Tintod do poinggolok i manuk i maan tonoko dii, aasil o stock dau dii. Soira nopongo do mananok di manuk, maan potolopon kaagu i manuk id ais mooi do okito i manuk ki- jelly skin miampai suhutonon do proses posoiton mooi do otuu'.
Stock i naasil mantad proses natanok i manuk okito id bontuk do lunok. Montok dii, piroloton iti stock miampai do rolot lunok suai, layo, bawang putih, roun pandan salom proses mogonsok do takano di Hainanese Chicken Rice. Iti nopo kapaasil do roso' di takano dii. Posurungon iti takaanon miampai do sos lado taragang di nototok gisom alus miampai di bawang putih om piroloton do kisap om layo di naalus.  

Thailand
Takaanon diti nopo nga takaanon koubasanan id pogun Thailand om ointutunan sabaagi Chicken oily rice toi ko id boros diolo lohoon sabaagi Khao Man Kai.